Familielede sterf op pad na troue | Maroela Media
Familielede sterf op pad na troue
Die ongelukstoneel op die N2. (Foto: Twitter/ Arrive Alive)
Ambulansdienste van KwaZulu-Natal het Donderdag gereageer op oproepe oor 'n ongeluk op die N2 naby Mposa in KwaZulu-Natal.
Die ongeluk tussen 'n vragmotor, 'n bakkie en sportnutsvoertuig het net ná 06:00 plaasgevind.
Vyf mense is op die ongelukstoneel dood verklaar. Nog drie mense is kritiek beseer en nog een het ernstige beserings opgedoen. "Die pasiënte is op die toneel behandel voordat hulle na 'n hospitaal vervoer is," volgens 'n woordvoerder van Arrive Alive.
Volgens Times Live was vier van die oorledenes lede van dieselfde familie wat op pad was na 'n troue toe die ongeluk plaasgevind het. 'n Ooggetuie het aan dié nuusdiens gesê die bestuurder van 'n bakkie het beheer oor sy voertuig verloor en voor 'n vragmotor ingery. "Die vragmotor het uitgeswaai en 'n sportnutsvoertuig, waarin die vyf lede van een familie gery het, getref."
Een van die kritiek beseerdes is die enigste oorlewende insittende van die sportnutsvoertuig.
Volgens die padverkeersbestuurskorporasie (RTMC) is die pad in albei rigtings vir verkeer gesluit.
Boomslang in woonkamer gevang
Bye takel vier mense op boot
Sjoe, dis bitter hartseer en dubbele hartseer slag vir die familie met die troue en so kort voor kersfees boonop. Innige simpatie aan almal wat hierdeur geraak word.
Weer een van daai dik dubbel wit lyne in die pad. Omtrent al die erge ongelukke het dit in die fotos. Die agbare minister moet dit van die paaie begin verwyder, blyk 'n erge gevaar te wees vir die publiek se veiligheid.
Hele familie uitgewis deur een persoon???
Wat gaan aan dat bestuurders beheer oor hul voertuie verloor? Óf hul aandag is nie op die pad nie, óf hulle het nie geldige bestuurderslisensies nie. Daar gebeur net te veel "ongelukke". Té veel motoriste bestuur roekeloos en traak-my-nie-agtig en onskuldige mense boet met hul lewens!! Baie bestuurders jaag soos maniakke en verontagsaam verkeersreëls.